นายกรัฐมนตรี สั่งการฝ่ายความมั่นคงดูแลความปลอดภัย พร้อมเยียวยาผู้เสียชีวิตและผู้บาดเจ็บจากเหตุถูกโจมตีฐานปฏิบัติการชุดคุ้มครองที่จังหวัดปัตตานี กำชับเร่งติดตามผู้ก่อเหตุให้ถึงที่สุด
พ.อ.พัชร์ชศักดิ์ ปฏิรูปานนท์ ผู้ช่วยโฆษกกระทรวงกลาโหม เปิดเผยว่า พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ได้แสดงความเสียใจต่อเหตุการณ์โจรใต้บุกโจมตีฐานปฏิบัติการชุดคุ้มครอง ต.ปะกาฮารัง อ.เมือง จังหวัดปัตตานี ทำให้มีกำลังพลและอาสาสมัครเสียชีวิต รวมทั้งมีผู้บาดเจ็บหลายนาย โดยได้กำชับฝ่ายความมั่นคง ทั้งทหาร ตำรวจ ฝ่ายปกครองและฝ่ายข่าวพื้นที่ภาคใต้ ให้ความสำคัญในการติดตามเชื่อมโยงงานข่าวความเคลื่อนไหวของเครือข่ายกลุ่มบุคคลเป้าหมายที่ผ่านมา เพิ่มความเข้มข้นมาตรการเฝ้าระวังและป้องกันการก่อเหตุรุนแรงในพื้นที่รับผิดชอบ พร้อมสั่งการเร่งติดตามผู้ก่อเหตุและเชื่อมโยงกลุ่มบุคคลที่อยู่เบื้องหลังทั้งหมดมาดำเนินการตามกฎหมายให้ถึงที่สุดโดยเร็ว และเรียกร้องให้ประชาชนร่วมกันเฝ้าระวังความปลอดภัยทุกพื้นที่ หากพบเห็นหรือสังเกตพบสิ่งผิดปกติทั้งวัตถุต้องสงสัย บุคคลหรือกลุ่มบุคคล ขอให้แจ้งเจ้าหน้าที่ฝ่ายความมั่นคงในพื้นที่ทันที และขอให้ประชาชนอย่าตื่นตระหนกใช้ชีวิตอย่างปกติ บนความไม่ประมาท        นายกรัฐมนตรีและรัฐมนตรีว่าการกระทรวงกลาโหม ยังสั่งการเพิ่มเติมกองอำนวยการรักษาความมั่นคงภายในภาค 4 ส่วนหน้า และหน่วยงานที่เกี่ยวข้อง เร่งให้ความช่วยเหลือผู้เสียชีวิตและผู้บาดเจ็บโดยด่วน พร้อมให้กำลังใจเจ้าหน้าที่ฝ่ายความมั่นคงทุกคน ให้ใช้ความอดทน ทุ่มเทการปฏิบัติงานให้ดีที่สุด และยังคงความพยายามเดินหน้ากระบวนการพูดคุยสันติสุขควบคู่กันไป เพื่อความสงบสุขของประชาชนในพื้นที่อย่างยั่งยืน